Studente in Universitas beroof | Netwerk24
Deur André Damons 20 Mei 2019 17:25
Die studente het omstreeks 01:00 in Calvynsingel vir 'n metertaxi gestaan en wag toe 'n wit Toyota Tazz by hulle stilgehou het.
Kol. Thabo Covane, polisiewoordvoerder, sê twee mans het uit die motor geklim. Een van hulle het die studente met 'n vuurwapen gedreig en hul sakke geëis.
Die studente het twee handsakke, met selfone, huissleutels, 'n beursie en geld in, aan die mans oorhandig, wat daarmee weggejaag het. Die studente is nie beseer nie.
* In 'n voorval Vrydag het drie gewapende mans 'n man van Fase 10, Bloemside, Bloemfontein, omstreeks 20:30 gekaap kort nadat hy by die huis aangekom het.
Volgens sers. Ikobeng Hlubi, polisiewoordvoerder, wou die man net uit sy wit Toyota Hilux-bakkie klim toe die mans hom genader en met vuurwapens gedreig het.
Hulle het hom van sy selfoon beroof en ook sy bakkie geëis.
Volgens Hlubi het die kapers saam met die man in sy bakkie weggery en hom later afgelaai met sy hande en voete wat vasgebind was.
Die man kon homself loswikkel en het na die Bloemspruit-polisiekantoor gestap, waar hy die voorval aangemeld het.